Afganistano vėliava
Afganistano vėliava (pušt. د افغانستان بیرغ; dari پرچم افغانستان) – oficialus Afganistano simbolis. Nuo pirmosios vėliavos, kai 1709 m. buvo sukurta Hotakų dinastija, šalis iš viso turėjo 25 vėliavas. Vien tik XX a. Afganistanas turėjo 19 nacionalinių vėliavų, kurių dauguma buvo juodos, raudonos ir žalios spalvos. Po to, kai 2021 m. rugpjūčio 15 d. krito Kabulas, yra du subjektai, kurie teigia esą teisėta Afganistano vyriausybė, ir kiekvienas naudoja skirtingą vėliavą. Šalį valdantis, Talibano kontroliuojamas, Islamiškasis Afganistano Emyratas naudoja baltą lauką su jame esančia juoda Šahada. Tarptautiniu mastu pripažinta Islamiškoji Afganistano Respublika naudoja juodos, raudonos ir žalios spalvų trispalvę su baltos spalvos Afganistano herbu, esančiu centre. Islamiškosios Afganistano Respublikos vėliava sudaryta iš trijų vertikalių vienodo dydžio juostų: kairėje – juoda, viduryje raudona, dešinėje – žalia. Vėliavos viduryje yra istorinis Afganistano herbas: mečetė, kurios mihrabas rodo į Meką. Ši vėliava patvirtinta 2002 m. tuometinės pereinamosios vyriausybės. Ji paremta monarchijos laikų (1930–1970) Afganistano vėliava. Prie šios vėliavos buvo virš herbo dar pridėta Šahada (musulmonų tikėjimo išpažinimas) ir „Allahu akbar“. 2004 m. sausio 4 d. herbas buvo atnaujintas. Buvo pridėta tekanti saulė su devyniais ilgais ir aštuoniais trumpais spinduliais.